ממשלת ישראל אישרה היום (א') את פרק המיסוי של המלצות טרכטנברג בישיבה שהתקיימה בצפת לרגל פתיחת בית ספר לרפואה, הראשון שנפתח מזה 37 שנה.
על פי הודעת הממשלה, השינויים שאושרו ישפיעו על תחומי צריכה שונים ויביאו להוזלת מחירים במגוון מוצרים הנצרכים באופן יומיומי על ידי הציבור, כאשר יישום מהלך זה צפוי להניב תוצאות כבר בטווח הזמן המיידי.
- עצירת מתווה ההפחתה של שיעורי מס הכנסה ליחידים ומתווה של שיעורי מס החברות לתאגידים שנקבעו בחוק ההתייעלות הכלכלית: מס החברות יעלה ל-25%, מדרגת המס העליונה על יחידים תעלה מ-44% ל-48% על ההכנסה החייבת של יחיד החל מ40,231 שקל לחודש.
- החל משנת 2012 המס על ריבית, דיבידנד, רווח הון ריאלי ושבח ריאלי יעלה מ-20% ל-25%, כאשר שיעור המס לבעל מניות מהותי יעלה ל-30% במקום 25%.
- החל משנת 2012 יוטל "מס מיוחד להכנסות גבוהות" בשיעור של 2% על הכנסה שעולה על 1 מיליון שקל.
- יינתנו נקודות זיכוי לאבות לילדים שטרם מלאו להם 3 שנים.
- יבוטלו העלאות הבלו ומס הקנייה על דלקים.
באשר לנושא המכסים, הוחלט כי בין השנים 2012 - 2014 תתבצע הפחתה מדורגת של 50% מהמכסים והפחתה מיידית של 100% על חלק מהמכסים. ככל שייחתמו הסכמים, בשנים 2013 - 2017, יופחתו יתר המכסים בהדרגה לצד חתימה על הסכמי סחר. במידה ולא יחתמו הסכמי סחר, סוכם כי בשנת 2013 יופחתו עוד כ-10% ובשנת 2014 עוד 15% מהמכסים.
שר האוצר יובל שטייניץ בירך על אישור התכנית ואמר כי "הובלנו היום מהלך חשוב שעיקרו הקלה ביוקר המחייה לזוגות צעירים והורים לילדים קטנים".